CELEX: 32022D0704(01)
Language: mt
Date: 2022-06-06 00:00:00
Title: Deċiżjoni tal-Bureau tal-Parlament Ewropew tas-6 ta’ Ġunju 2022 li temenda l-Miżuri ta’ Implimentazzjoni tal-Istatut tal-Membri tal-Parlament Ewropew 2022/C 256/01

4.7.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 256/1
               
            
         DEĊIŻJONI TAL-BUREAU TAL-PARLAMENT EWROPEW
         tas-6 ta’ Ġunju 2022
         li temenda l-Miżuri ta’ Implimentazzjoni tal-Istatut tal-Membri tal-Parlament Ewropew
         (2022/C 256/01)
         IL-BUREAU TAL-PARLAMENT EWROPEW,
         wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 223(2) tiegħu,
         wara li kkunsidra l-Istatut għall-Membri tal-Parlament Ewropew (1),
         wara li kkunsidra l-Artikolu 25 tar-Regoli ta’ Proċedura tal-Parlament Ewropew,
         Billi:
         
                     (1)
                  
                  
                     F’konformità mal-Artikolu 69(2) tal-Miżuri ta’ Implimentazzjoni tal-Istatut tal-Membri tal-Parlament Ewropew (2) (“il-Miżuri ta’ Implimentazzjoni”), l-ammont massimu fix-xahar li jista’ jitħallas fir-rigward tal-persunal personali li jipprovdi l-assistenza parlamentari msemmija fl-Artikolu 33(4) tal-Miżuri ta’ Implimentazzjoni, fejn xieraq, għandu jiġi indiċizzat kull sena mill-Bureau abbażi tal-Indiċi Konġunt stabbilit mill-Eurostat biex titkejjel il-bidla fl-għoli tal-ħajja għall-uffiċjali tal-UE (“Indiċi Konġunt”) skont l-Artikolu 65 tar-Regolamenti tal-Persunal tal-Uffiċjali tal-Unjoni Ewropea u l-Kondizzjonijiet tal-Impjieg ta’ Aġenti Oħra, u f’konformità mal-Anness XI tagħhom, stabbiliti fir-Regolament tal-Kunsill (KEE, Euratom, KEFA) Nru 259/68 (3) (“ir-Regolamenti tal-Persunal”). Dak l-indiċjar normalment jiġi deċiż mill-Bureau f’Diċembru u huwa ddatat b’lura għal Lulju tas-sena li għaliha jirrelata l-indiċi.
                  
               
                     (2)
                  
                  
                     Skont id-dispożizzjonijiet tar-Regolamenti tal-Persunal imsemmija hawn fuq, aġġornament intermedju ġenerali tar-remunerazzjoni nominali u tal-pensjonijiet tal-uffiċjali u l-pensjonanti tal-UE huwa skattat minn rata ta’ inflazzjoni ta’ ± 3,0 % jew aktar tul il-perjodu ta’ sitt xhur minn Ġunju sa Diċembru tas-sena kalendarja preċedenti. Għall-perjodu mill-1 ta’ Lulju 2021 sal-1 ta’ Jannar 2022, l-Indiċi Konġunt ġie stabbilit għal 103,5, li jindika rata ta’ inflazzjoni ta’ + 3.5 %. Peress li din il-bidla taqbeż il-limitu ta’ 3 %, huwa għalhekk meħtieġ aġġornament, b’effett mill-1 ta’ Jannar 2022.
                  
               
                     (3)
                  
                  
                     Dak l-aġġornament jikkonċerna wkoll is-salarji tal-assistenti parlamentari akkreditati (APA) tal-Membri li huma koperti mir-Regolamenti tal-Persunal. Peress li s-salarji tal-APA jitħallsu mill-ammont massimu fix-xahar li jista’ jitħallas fir-rigward tal-persunal personali li jipprovdi assistenza parlamentari disponibbli għal kull Membru, huwa għalhekk meħtieġ li dak l-ammont massimu fix-xahar jiġi aġġornat kif xieraq.
                  
               
                     (4)
                  
                  
                     Il-Kummissjoni, f’dan ir-rigward, iffissat ir-rata ta’ aġġustament għall-Jannar sa Ġunju 2022 għal 2,4 %. Għalhekk, l-ammont massimu li jista’ jitħallas fix-xahar fir-rigward tal-persunal personali li jipprovdi assistenza parlamentari għandu jiżdied għal EUR 26 734 b’effett mill-1 ta’ Jannar 2022.
                  
               ADOTTA DIN ID-DEĊIŻJONI:
         
            Artikolu 1
            Fl-Artikolu 33 tal-Miżuri ta’ Implimentazzjoni, il-paragrafu 4 huwa sostitwit b’dan li ġej:
            
               
                  “4.   L-ammont massimu kull xahar li jista’ jitħallas fir-rigward tal-istaff personali msemmi fl-Artikolu 34 għandu jkun EUR 26 734 b’effett mill-1 ta’ Jannar 2022.”.
               
            
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Din id-Deċiżjoni għandha tapplika mill-1 ta’ Jannar 2022.
         
         
            (1)  Id-Deċiżjoni 2005/684/KE, Euratom tal-Parlament Ewropew tat-28 ta’ Settembru 2005 li tadotta l-istatut għall-Membri tal-Parlament Ewropew (ĠU L 262, 7.10.2005, p. 1).
         
            (2)  Id-Deċiżjoni tal-Bureau tal-Parlament Ewropew tad-19 ta’ Mejju u tad-9 ta’ Lulju 2008 dwar miżuri ta’ implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).
         
            (3)  ĠU L 56, 4.3.1968, p. 1.